Z. Horváth, poslanec: (2004-12-01):
Po prvé. V čl. I sa za bod 3 vkladajú nové body 4 až 7, ktoré znejú: Bod 4. V § 64 ods. 1 sa za slovo „hodnota“ vkladajú slová „v roku 2004“. Bod 5. V § 64 sa za odsek 1 vkladá nový odsek 2, ktorý znie: „Dôchodková hodnota v roku 2005 je 195,31 Sk.“ Doterajšie odseky 2 až 6 sa označujú ako odseky 3 až 7. Bod 6. V § 64 ods. 4 sa slová „v odseku 2“ nahrádzajú slovami „v odseku 3“. Bod 7. V § 64 ods. 6 sa slová „odsekov 1 až 4“ nahrádzajú slovami „odsekov 1 až 5“. Súčasne sa vykoná prečíslovanie bodov 4 až 29. Po druhé. V čl. I bod 4 znie: „§ 64 ods. 7 znie: „Výšku dôchodkovej hodnoty po roku 2005 na príslušný kalendárny rok ustanoví opatrenie, ktoré vydá ministerstvo, ktoré vyhlási jeho úplné znenie uverejnené v Zbierke zákonov najneskôr do 31. decembra kalendárneho roka.“.“ Odôvodnenie. Z dôvodu, že určenie dôchodkovej hodnoty na rok 2004 vychádzalo z predpokladanej priemernej mzdy v hospodárstve Slovenskej republiky na rok 2003 vo výške 14 686 Sk a skutočná priemerná mzda v hospodárstve za rok 2003 bola 14 365 Sk, došlo pre rok 2004 k nadhodnoteniu miery náhrady dôchodkovej dávky. Účelom dôchodkovej hodnoty a spôsobu jej zvyšovania bolo, aby pri 40 osobných mzdových bodoch starobný dôchodok priznaný v aktuálnom kalendárnom roku tvoril 50 % z priemernej mesačnej mzdy v hospodárstve z predchádzajúceho kalendárneho roka. Tým, že v skutočnosti priemerná mesačná mzda v hospodárstve za rok 2003 je 14 365, miera náhrady v súčasnosti predstavuje 51,12 % za 40 osobných mzdových bodov. Z uvedeného dôvodu vyvstala potreba valorizovať sumu dôchodkovej hodnoty na rok 2005 nielen spôsobom, ktorý ustanovuje zákon o sociálnom poistení, ale aj v pomere uvedených veličín, indexom 14 365 : 14 686 = 0,978142. Vynásobením dôchodkovej hodnoty platnej v roku 2004 týmto koeficientom by sa dosiahol pôvodný zámer vo vzťahu k miere náhradnej poskytovanej z dôchodkového poistenia. Podľa § 64 zákona č. 461/2003 Z. z. o sociálnom poistení sa dôchodková hodnota platná k 31. decembru kalendárneho roka upravuje od 1. januára nasledujúceho kalendárneho roka indexom, ktorý sa určuje ako podiel priemernej mzdy zistenej za 3. štvrťrok predchádzajúceho kalendárneho roka a priemernej mzdy zistenej za 3. štvrťrok kalendárneho roka 2 roky predchádzajúceho kalendárnemu roku, od ktorého sa teda dôchodková hodnota upravuje. Takto určená dôchodková hodnota platí vždy od 1. januára do 31. decembra kalendárneho roka. Preto navrhujem osobitné určenie sumy dôchodkovej hodnoty na rok 2005 nie vydaním opatrenia podľa § 64 zákona o sociálnom poistení, ale ustanovením konkrétnej sumy dôchodkovej hodnoty na rok 2005 priamo v zákone o sociálnom poistení. Spôsob určenia dôchodkovej hodnoty na rok 2005 zohľadní potrebu úpravy dôchodkovej hodnoty o vyššie uvedený index a valorizáciu dôchodkovej hodnoty podľa zákona o sociálnom poistení. Posledný pozmeňujúci návrh. Čl. V Účinnosť znie: „Tento zákon nadobúda účinnosť dňom vyhlásenia okrem čl. I, bodov 1 až 25, bodov 27 až 29, čl. II až čl. IV, ktoré nadobúdajú účinnosť 1. januára 2005.“ V súvislosti s právnou úpravou pohľadávok voči zdravotníckym zariadeniam, ktoré Sociálna poisťovňa môže postúpiť za odplatu právnickej osobe so 100-percentnou majetkovou účasťou štátu uvedenou v bode 25 spoločnej správy výborov Národnej rady Slovenskej republiky, je potrebné, aby táto právna úprava nadobudla účinnosť dňom vyhlásenia. V súvislosti s uvedeným pozmeňujúcim návrhom je potrebné bod 25 spoločnej správy výborov Národnej rady Slovenskej republiky, ktorý upravuje postúpenie pohľadávok voči zdravotníckym zariadeniam za odplatu právnickej osobe so 100-percentnou majetkovou účasťou štátu, schváliť. Pán predsedajúci, skončil som.